Regjeringen bekrefter: Fiskeriminister Per Sandberg (Frp) deltok offisielt under Irans ambassades feiring av den islamske revolusjonen

På invitasjon fra den iranske ambassaden deltok statsråd Per Sandberg på nasjonaldagsfeiringen til Iran på Akershus festning 8. februar. Nasjonaldagen markerer seieren for revolusjonen som innførte et konservativt, islamsk regime i landet.

Markeringen i regi av Irans ambassade foregikk på Akershus festning i Oslo. Roald, Berit / NTB scanpix

8. aug. 2018 20:59 Sist oppdatert 9. august 2018

Per Sandberg deltok som statsråd på feiringen av den iranske nasjonaldagen på Akershus festning 8. februar i år.

Det bekrefter Nærings- og fiskeridepartementet overfor Aftenposten. De opplyser at fiskeriminister Sandberg, som også er 1. nestleder i Fremskrittspartiet, ble invitert av den iranske ambassaden. Han takket ja til invitasjonen uten at det ble gjort noen vurdering i departementets embedsverk.

Per Sandbergs kjæreste, norsk-iranske Bahareh Letnes, var også til stede, opplyser departementet til Filter Nyheter. Utenriksdepartementet var representert på embetsnivå.

Feirer islamsk revolusjon som kostet tusenvis av liv

Den iranske nasjonaldagen faller på 11. februar, som markerer slutten på den iranske revolusjonen i 1979.

Revolusjonen førte til at Iran ble erklært en «islamsk republikk», som ble styrt av ayatollah Khomeni som øverste leder. Tusenvis av politiske motstandere av det nye regimet ble henrettet under og etter revolusjonen, ifølge Amnesty International.

Fiskeriminister Per Sandberg. Håkon Mosvold Larsen / NTB scanpix

Til tross for at han deltok under feiringen, har Per Sandberg flere ganger sagt at han tar avstand fra det autoritære styret i Iran:

«Iran er et prestestyre som forfekter islamistisk styresett som jeg tar klart avstand fra. Forfølgelse, dødsstraff og mangel på likestilling mellom menn og kvinner er forkastelig», skrev Sandberg i en kronikk i forige uke.

Departementet opplyser at statsrådene får mange invitasjoner fra ambassader, og at det er vanlig at de sier ja til noe og nei til noe.

Les også: Erna Solberg verner fiskeriminister Per Sandberg

Halvard Wensel, pressekontakt i Nærings- og fiskeridepartementet Nærings- og fiskeridepartementet

Ble ikke journalført

Invitasjonen kom fra den iranske ambassaden, men den ble ikke journalført av Nærings- og fiskeridepartementet.

– Om ikke statsråden har noen rolle utover det å dra dit så har praksis vært at det ikke journalføres, sier Halvard Wensel, pressekontakt i Nærings- og fiskeridepartementet.

– Prosedyren er at om man får en invitasjon som genererer saksbehandling, altså om statsråden skal holde en tale, innledning eller lignende, så journalføres det. Om ikke blir denne type invitasjoner ikke journalført.

Da Kulturdepartementet mottok invitasjon til «årsmarkering av seieren for den islamske revolusjonen i Iran» i februar 2015, 2016 og 2017, ble invitasjonene journalført.

Fakta Dette er saken * 27. juli ble det kjent at fiskeriminister Per Sandberg (Frp) var på privat reise i Iran. Nærings- og fiskeridepartementet var ikke kjent med reisen før den norske ambassaden i Iran 16. juli ba om offisielle møter med Sandberg på vegne av det iranske utenriksdepartementet. * Norge og andre vestlige land åpnet opp for økt handel og kontakt med Iran etter at landet inngikk en avtale om sitt atomprogram. Men siden har USA trukket seg fra avtalen, og president Donald Trump har truet med sanksjoner mot bedrifter fra hele verden som handler med Iran. * Senterpartiets Geir Pollestad ba i en artikkel i Fiskeribladet fra 11. juli statsminister Erna Solberg (H) avklare Sandbergs forhold til Iran etter at han flere ganger har deltatt på arrangementer i regi av den iranske ambassaden i Norge og en venneforening mellom Norge og Iran etter at han tiltrådte som fiskeriminister i 2016. * 29. juli ble det kjent at Sandberg var i Iran sammen med norsk-iranske Bahareh Letnes. Hun har et enkeltmannsforetak som blant annet skal drive med sjømateksport. * 30. juli kom Sandberg tilbake til Norge. Han fastholdt at han var i Iran på privat ferie, og at han ikke hadde politiske møter på turen. Han opplyste til NRK at feriemålet ble avgjort bare 14 dager på forhånd, etter at hans opprinnelige plan om å reise til Tyrkia gikk i vasken. * Arbeiderpartiet, SV og Senterpartiet varslet at de ønsker at Sandberg skal svare om reisen overfor Stortinget. * 31. juli opplyste Statsministerens kontor at Sandberg først orienterte dem om Iran-reisen to dager etter at han kom til landet. Ifølge regjeringens arbeidsreglementet skal statsråder til enhver tid holde SMK orientert om hvor de befinner seg og hvordan de kan kontaktes. Sandberg bekrefter overfor TV 2 at han og Letnes er kjærester. * 1. august ble det kjent at Sandberg hadde med jobbtelefonen på Iran-ferien. Det strider mot sikkerhetsrådet fra Politiets sikkerhetstjeneste (PST). Sandberg har opplyst at telefonen lå i bagasjen store deler av turen. Telefonen er levert til PST og er nå inndratt. Også da Sandberg var på besøk i Kina i mai i år, hadde han med mobiltelefon. * Solberg sier at hun fortsatt har tillit til sin statsråd, og at det er lov å gjøre feil. * 2. august rykket lederen i Oslo Frp, Mazyar Keshvari, som selv er fra Iran, ut og ba Sandberg vurdere sin stilling i partiet, der han er første nestleder. Også stortingsrepresentant for Frp, Christian Tybring-Gjedde, har etterlyst konsekvenser av Sandbergs spontantur til Iran. * 3. august avviste Letnes i Dagsnytt 18 på NRK at hun har tilknytning til det iranske regimet, og forklarte deltagelse på feiringer i regi av den iranske ambassaden med at hun blant annet jobber med formidling av iransk kultur i Norge. Letnes kom til Norge som asylsøker tidlig på 2000-tallet. Paret avviste at de er samboere i dag, men opplyste at de planlegger å flytte sammen. Vis mer

– Kan være brudd på offentlighetsloven

– Det er ikke rom for skjønn, jeg mener dette er et brudd på journalføringsplikten og dermed offentlighetsloven, så lenge han mottok dette i kraft av å være statsråd. Alle saksdokumenter skal journalføres, sier Kristine Foss, rådgiver i Norsk Presseforbund.

Kristine Foss, rådgiver i Norsk Presseforbund Tor Stenersen

Offentlighetsloven skal legge til rette for at offentlig virksomhet er åpen og gjennomsiktig, og for å styrke tilliten til det offentlige og kontrollen fra allmennheten.

– Det er jo i høyeste grad interessant for samfunnet å få vite hva statsråder blir invitert til, hva de deltar på og hva de avslår.

Nærings- og fiskeridepartementet ønsker ikke å kommentere Foss’ uttalelser.

De ville heller ikke si noe om hvor vanlig det er at en statsråd takker ja til en invitasjon fra en ambassade uten at det blir vurdert av departementet.

Aftenposten har flere ganger siden tirsdag forsøkt å få et intervju med Per Sandberg gjennom departementets kommunikasjonsavdeling, men har foreløpig ikke fått noen svar på disse forespørslene.

Mye bråk etter Iran-reise

Fiskeriminister Per Sandberg har vært i hardt vær siden det ble kjent at han har vært på en privat reise i Iran sammen med kjæresten, norskiranske Bahareh Letnes.

Han dro uten å informere hverken sitt eget departement eller Statsministerens kontor. Det skjedde ikke før han allerede hadde ankommet landet.

1. august ble det kjent at Sandberg hadde med jobbtelefonen på Iran-ferien. Det strider mot rådet fra Politiets sikkerhetstjeneste (PST). Telefonen ble levert inn til PST og er nå inndratt.

Onsdag sa statsminister Erna Solberg at hun fortsatt har tillit til Per Sandberg som statsråd.

NB! Podkasten Aftenpodden kommer hver uke, og snakker denne uken om blant annet Sandberg-saken: Har du Spotify? Følg denne lenken. Ellers kan du gå inn i podkast-appen på telefonen din, søk på Aftenpodden, lytt og abonner. Bruker du Iphone? Følg denne lenken. Her trenger du ikke en egen app.